Rikunarita-ORG/Wikinium huggingface dataset:
# U Thant

| U Thant |
| --- |
|  |
| Gebuer |
22. Januar 1909 |
| Gestuerwen |
25. November 1974 New York |
| Doudesursaach |
Longekriibs |
| Nationalitéit |
Myanmar |
| Aktivitéit |
Politiker, Diplomat, Schrëftsteller, Journalist |
| Fonctioun |
Generalsekretär vun de Vereenten Natiounen, Ambassadeur |
| Member vun |
American Academy of Arts and Sciences |
| Auszeechnungen |
Éierendokter vun der Universitéit Laval |
| Famill |
| Bestuet mat |
Daw Thein Tin |
|
 |

De **Sithu U Thant**, gebuer den 22. Januar 1909 zu Pantanaw an der Irawadi-Division (haut Myanmar), a gestuerwen de 25. November 1974 zu New York, war e Politiker aus Birma. Vun 1961 bis 1971 war hien den drëtte Generalsekretär vun de Vereenten Natiounen.

## Liewen

1945 huet den U Thant sech mam U Nu der birmanescher Befreiungsbeweegung ënner dem Generol Aung San géint déi japanesch Besatzungsmuecht ugeschloss. 1947 gouf hien, ënner dem Ministerpresident U Nu, Informatiounsminister. Vun 1957 bis 1961 war hie birmanesche Delegéierte bei der UNO.

Den 3. November 1961 gouf hien Interims-Nofollger vum Dag Hammarskjöld, dunn, den 30. November 1962, fir weider véier Joer als drëtte Generalsekretär vun de Vereenten Natiounen confirméiert. a vun 1966 bis 1971 nach eng Kéier véier Joer.

1973 huet en de Mënscherechtspräis vun de Vereenten Natioune kritt.

## U-Thant-Kris

No sengem Doud, de 25. November 1974 zu New York, koum et a Birma zu der sougenannter **U-Tant-Kris**: De Staatspresident Ne Win hat refuséiert, him e Staatsbegriefnes z'accordéieren, wouropshin seng Läich vu Studenten entfouert gouf, déi en um Terrain vun enger Studentennunioun um Terrain vun der Universitéit vu Rangun (RUSU) begruewen hunn an him do e Mausoleum opgeriicht hunn. E puer Deeg drop huet d'Militär den Terrain gestiermt, woubäi e puer Studenten ëm d'Liewe komm sinn. D'Läich gouf matgeholl an virun der Shwedagon-Pagod begruewen, wouropshin et zu Manifestatiounen an de Stroosse vu Rangun koum. D'Regierung huet doropshin den Ausnamenzoustand ausgeruff.

## Um Spaweck

|  |  |
| --- | --- |
|  |  **Commons: U Thant** – Biller, Videoen oder Audiodateien |

* Offiziell Biographie op un.org.

## Referenzen